**Görbeháza Község Önkormányzata**

**Képviselő-testületének**

**12/2016. (IV.29.) önkormányzati rendelete**

**a fás szárú növények telepítési szabályairól**

Görbeháza Község Önkormányzati Képviselő-testülete a környezet védelmének általános szabályairól szóló 1995. évi LIII. törvény 48. § (2) bekezdésében kapott felhatalmazás alapján, Magyarország Alaptörvénye 32. cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva; Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2011.(IV.29.) önkormányzati rendelete 7. számú függeléke alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága* véleményének kikérésével a következőket rendeli el:

**A rendelet célja**

**1. §**

E rendelet célja, hogy a növénytelepítési (ültetési) szabályok megalkotásával elősegítse a fák és cserjék (a továbbiakban: fás szárú növények) telepítését oly módon, hogy elkerülhetők legyenek a későbbi jogviták a szomszédok között.

**A rendelet hatálya**

**2. §**

(1) A rendelet területi hatálya kiterjed Görbeháza község közigazgatási belterületén történő fás szárú növények telepítésére.

(2) A rendelet személyi hatálya kiterjed Görbeháza község közigazgatási területén növényültetést, telepítést vagy kivágást végző természetes személyre, jogi személyre és jogi személyiséggel nem rendelkező szervezetre.

(3) E rendelet előírásait kell alkalmazni egyéb jogszabály által nem szabályozott kérdésekben fás szárú növények ültetése, telepítése, gondozása és kivágása esetében.

**A telepítésre vonatkozó szabályok**

**3. §**

(1) A legkisebb ültetési (telepítési) távolság az ingatlan - telek - határától:

a)    1 m-nél magasabbra nem növő cserje, bokor esetén 1,00 m,

b)    szőlő, 2 m-nél magasabbra nem növő cserje, bokor, sövény, díszfa esetén 1,50 m,

c)    3 m-nél magasabbra nem növő minden egyéb bokor és díszfa esetén 2,00 m,

d)    4 m-nél magasabbra nem növő, nem terebélyes díszfa esetén 3,00 m,

e)    alacsony növésű gyümölcsfa, 4 m-nél magasabbra növő, terebélyes díszfa esetén 5,00 m,

f)    magasabb növésű gyümölcsfa, dió és gesztenyefa, valamint nyár, fűz, akác, fenyő esetén 7,00 m

(2) Élő sövény kerítésként, lehatárolásként telekhatárra csak mindkét ingatlan tulajdonosának beleegyezésével telepíthető.

(3) Kúszó-kapaszkodó fás szárú növény csak saját tulajdonban lévő falra, fára, kerítésre futtatható fel.

(4) Az (1) bekezdésben foglalt telepítési (ültetési) távolságok alól kérelemre a jegyző eltérést engedélyezhet, amennyiben a növénytelepítéssel érintett telekszomszéd írásban hozzájárul. A kérelemhez csatolni kell a növénytelepítéssel érintett telekszomszéd írásbeli hozzájárulását.

**Közterületen történő telepítés**

**4. §**

(1) Közterületen e rendelet hatálya alá tartozó fás szárú növényt telepíteni csak a jegyző engedélyével lehet.

(2) Közterületen közmű létesítménybe vagy közművezeték fölé, illetve alá e rendelet hatálya alá tartozó növény nem telepíthető, kivéve, ha a közművezeték biztonsági övezetét nem érinti és annak biztonságos működését, valamint karbantartását nem akadályozza.

(3) Közút mentén közlekedésbiztonsági okok miatt csak olyan fás szárú növény telepíthető, mely a közlekedést és a közlekedés biztonságát nem zavarja, nem gátolja, és nem akadályozza.

**Meglévő fás szárú növények kezelése, gondozása**

**5. §**

A fás szárú növény tulajdonosának a kötelessége a növényzet ápolása, gondozása, valamint a szomszéd telekre átnyúló, közterületre kinyúló ágak levágása. A tulajdonos köteles úgy gondozni, nyírni a növényt, hogy az a szomszédokat, érintetteket ne zavarja, más tulajdonában kárt ne okozzon.

**Záró rendelkezések**

**6. §**

(1) E rendelet a kihirdetést követő napon lép hatályba.

(2) A rendelet növénytelepítésre vonatkozó rendelkezéseit a hatálybalépést követő telepítésekre kell értelemszerűen alkalmazni.

(3) A fás szárú növények gondozására vonatkozó rendelkezéseket a rendelet hatálybalépése előtt ültetett fás szárú növényekre is alkalmazni kell.

Giricz Béla Lászlóné Dr. Juhász Péter

polgármester jegyző

Záradék:

A rendeletet kihirdettem:

Görbeháza, 2016. április 29.

Dr. Juhász Péter

jegyző